钦定古今图书集成/明伦汇编/宫闱典/第071卷 > 《册平王为皇太子文》同前
## 钦定古今图书集成/明伦汇编/宫闱典/第071卷 > 《册平王为皇太子文》同前

维唐隆元年，岁次庚戌，七月庚戌朔二十日己巳，皇
帝若曰：“天有丕命，集宝位于朕躬，所以奉若天道，建
兹元嗣。其明听朕言。咨尔平王隆基，幼而聪允，长而
宽博，有夙成之量焉。夫《礼》以修外，乐以修内者，是务
于文也；春夏学干戈，秋冬学羽籥者，是兼于武也；系
于百姓，闻于天下者，是由于仁也；一日三朝，尝药视膳者，是资于孝也。尔有文武仁孝之德，以知君臣父
子之道，朕甚休之。间者贼臣构逆，窥窬神器，则我有
唐之祚，危若缀旒。尔义刑邦家，忠卫社稷，诛其凶恶，
以之康济，主匕鬯者，非尔而谁？是用命尔为皇太子。
古人有言曰：“尔身克正，罔敢不正；人心罔中”，惟尔之
中，昭昭临下，不可不畏。慎简乃僚，允迪端士。恭俭惟
德，远于憸人。则万邦以贞，庶答扬我四圣之鸿烈。敬
之哉。